Nordre park (Hønefoss)

Nordre park i Hønefoss (også kalt Nordsiaparken og tidligere også Branntomta) er en liten «grønn lunge» i bydel Nordsiden. Parken ligger langs nordbredden av Hønefossen (som avslutter Ådalselva/Begna) og utgjør sørsiden av Hammerbrogate. Både Hammerbrogate og parken ble anlagt etter den siste store bybrannen, som herjet den opprinnelige trehusbebyggelsen på stedet den 12. august 1878.

Disse husene lå der parken nå ligger: (fra vest mot dagens Hønefoss bru i øst) Blyberggården i Hammerbrogate 8, Stabellgården i Hammerbrogate 6, Blichfeldtgården i Hammerbrogate 4, og Wexhalds gård i Hammerbrogate 2, samt en del trebygninger som lå nærmere elva. Alle brant ned under bybrannen i 1878. Hammerbrogate 2–4 er siden blitt inkludert i Strandgata 1C, som utgjør den østre delen av Nordre park (altså parken nærmest bybrua) og er ubebygd.

Nordre park ligger også i direkte tilknytning til Nordre torv og Hønefoss bru, som fører over til bydel Sørsiden. Den strekker seg ned langs Hønefossens nordbredd og er en liten oase av grønt og blomster om sommeren. Langs elvekanten og fossen er det anlagt en asfaltert gang- og sykkelsti, som begynner ved Hønefoss kraftstasjon II og ender opp ved Overmannsund bru over Randselva. Stien går under bybrua og passerer gangbroen over til Tippen, Gledeshuset og fortsetter videre på nedsiden av Riddergården og Bilthuggertangen, der ærverdige Glatveds Hotel lå til det brant ned under andre verdenskrig, og Glatved Brygge, samt motstrøms langs Randselva nedenfor nå nedlagt Hønefoss skole til krysset med Ullerålsgata. Det gamle skolebygget har fått nye leietakere og andre oppgaver. Gangbrua over til Tippen fører videre i gang- og sykkelsti medstrøms elva ned til Schjongslunden og de lokale idrettsanleggene, med blant annet AKA Arena.

Sentralt i parken er det reist en stor minnebauta over falne i distriktet under andre verdenskrig. Langs elvebredden, like nedenunder fossen, finnes også en minnestein med en plakett til ære for ringeriksdikteren Elling M. Solheim (1905–1971). Like utenfor, og sentralt på ei øy i fossefallet, står «Oppgangssaga», en stor skulptur gjort av skulptøren Knut Steen (1924–2011), til ære for den utstrakte sagbrukskulturen som en gang i tiden rådde i Hønefossen.

I tidligere tider var det både drikkefontene og offentlig toalett vest i parken, men disse publikumstilbudene har for lengst gått tapt. I den vestre delen av parken kan man imidlertid fortsatt se den gamle grunnmuren etter den såkalte «Brennerigården», som ble revet i 1933. Grunnmuren er reist av huggene natursteiner og fungerer i dag nærmest som en terrasse ut mot Storfossen.

 Fotogalleri 

 Se også 
 Hønefoss
 Hønefossen
 Nordsiden
 Riddergården
 Glatved Brygge
 Nordre torv
 Sørsiden

 Litteratur 


 Noter 

 Referanser 
Norgeskart (2025-08-25). Strandgata 1C, 3513 Hønefoss. Kartverket. Besøkt 2025-08-25

Kategori:Parker i Hønefoss